[pic] | EVROPSKA KOMISIJA |

Bruselj, 11.1.2011

COM(2010) 813 konč.

POROČILO KOMISIJE EVROPSKEMU PARLAMENTU IN SVETU

o izvajanju Sklepa št. 1297/2008/ES Evropskega parlamenta in Sveta z dne 16. decembra 2008 o uvedbi Programa za posodobitev evropskih statistik podjetij in trgovine (MEETS)

POROČILO KOMISIJE EVROPSKEMU PARLAMENTU IN SVETU

o izvajanju Sklepa št. 1297/2008/ES Evropskega parlamenta in Sveta z dne 16. decembra 2008 o uvedbi Programa za posodobitev evropskih statistik podjetij in trgovine (MEETS)

UVOD

V skladu s členom 6 Sklepa št. 1297/2008/ES Evropskega parlamenta in Sveta z dne 16. decembra 2008 o uvedbi Programa za posodobitev evropskih statistik podjetij in trgovine (MEETS) (v nadaljnjem besedilu: Sklep o programu MEETS) „Komisija najpozneje do 31. decembra 2010, nato pa vsako leto do 2013 Evropskemu parlamentu in Svetu predloži poročilo o izvajanju programa MEETS“.

V tem poročilu so navedene dejavnosti, ki jih skupaj s Komisijo (Eurostat) izvajajo države članice v okviru programa MEETS, ob upoštevanju določb Sklepa o programu MEETS in s tem povezanih sklepov Komisije o letnih delovnih programih za leti 2009 in 2010, ki sta bila sprejeta leta 2009. Pri projektu MEETS se natančno upoštevajo glavne usmeritve iz Sporočila Komisije Evropskemu parlamentu in Svetu z dne 10. avgusta 2009 o metodi proizvodnje statistike EU: vizija za naslednje desetletje[1].

CILJI, LETNI UKREPI IN PREDNOSTNE NALOGE

S prvim letnim delovnim programom (za leto 2009) so se začeli izvajati vsi ukrepi za temeljno preoblikovanje in posodobitev statistike podjetij in trgovine, ki jih določa osnovni Sklep o programu MEETS. Ukrepi so se nadaljevali v drugem letnem delovnem programu (za leto 2010) in se še vedno izvajajo. Zato se to poročilo osredotoča na dosedanji napredek pri izvajanju ukrepov s posebnim poudarkom na omrežjih sodelovanja v okviru evropskega statističnega sistema (ESS), ki se imenujejo ESSnet in so bila vzpostavljena za različne dejavnosti. Omrežja ESSnet so bila oblikovana za izmenjavo strokovnega znanja in izkušenj ter usmerjanje znanja v ESS in zajemajo projektno delo, ki so ga opravile nekatere države članice in katerega rezultati so na voljo za celotni ESS.

Poleg omrežij ESSnet je bilo predvideno financiranje za posamezne sporazume o dodelitvi nepovratnih sredstev, sklenjene z nacionalnimi statističnimi uradi (NSU), pri čemer je bilo tudi naročenih več zunanjih študij. Eurostat in NSU so pripravili tudi druge projekte, ki za zdaj še nimajo finančnih posledic. Za pomoč pri izvajanju programa, na primer za organizacijo delavnic in projektnih skupin z nacionalnimi strokovnjaki, so se uporabila finančna sredstva za tehnično in upravno podporo. Finančna sredstva EU so skupaj znašala približno 5 milijonov EUR za delovni program za leto 2009 in 10 milijonov EUR za delovni program za leto 2010, pri čemer je bilo zajetih več kot 25 projektov. Nepovratna sredstva prek omrežij ESSnet ali samostojna nepovratna sredstva so bila najpogostejši instrument za financiranje ukrepov (približno 90 %).

Cilj 1: Pregled prednostnih nalog in razvoj ciljnih kazalnikov za nova področja

Opredelitev manj pomembnih področij

Zaradi potrebe po zmanjšanju obremenitve dajalcev podatkov in znižanju stroškov za pripravo statistike je bilo treba pregledati prednostne naloge. Cilj tega projekta je opredeliti tista področja in značilnosti pravnih zahtev za statistiko podjetij, ki so postali manj pomembni in se lahko zato črtajo iz teh zahtev. To je opravljeno na podlagi študije („Seznam pravnih aktov ter metodologij statistike podjetij in trgovine“) in tako imenovanega filtriranja, ki ga je leta 2009 izvedel Eurostat v tesnem sodelovanju z NSU, da bi se opredelili pravni akti ali deli pravnih aktov s področja statistike podjetij, ki jih je treba bolj pozorno preučiti. Evropski svetovalni odbor za statistiko je na začetku leta 2010 te prednostne naloge (več spremenljivk) potrdil za strukturno statistiko podjetij, pri čemer so bile te naloge predmet posvetovanja z evropskimi trgovinskimi združenji. V zvezi s kratkoročno statistiko je bilo v okviru rednih tekočih pregledov s tega področja opravljeno posvetovanje z uporabniki, ki je zajemalo raziskovanje med uporabniki, raziskovanje med več NSU in pregled postopka v Eurostatu.

Predlogi za zbiranje podatkov so bili vrnjeni zadevnim delovnim skupinam.

Razvoj novih področij

Najpomembnejši področji, ki ju je treba preučiti, sta globalizacija in podjetništvo. Prvi glavni projekt, ki ga je treba omeniti na področju globalizacije , je „razvoj statistike skupin podjetij“. Cilji tega projekta so: a) opredelitev koristnih in smiselnih kazalnikov, ki temeljijo na skupinah podjetij kot opazovani enoti, ker so te glavni dejavniki v globalizaciji, ter b) preskus izvedljivosti zbiranja teh kazalnikov. Po dveh srečanjih strokovnjakov, ki sta potekali leta 2009, je bila oblikovana predhodna opredelitev potreb uporabnikov in položaja oskrbe z vidika statistike zunanje trgovine in podjetij. Pri statistiki trgovine sta v središču zanimanja prispevek skupin podjetij k mednarodni trgovini ter trgovina znotraj skupin in njen prispevek k svetovni trgovini. V okviru strukturne statistike podjetij poteka razprava glede tega, ali je treba skupine podjetij vključiti kot opazovane enote statistike podjetij ter ali je treba raziskati vpliv skupin podjetij na mala in srednja podjetja in statistiko demografije podjetij.

Izvedena je bila študija, da bi se preučile potrebe uporabnikov glede statistike skupin podjetij, opredelile mogoče sinergije in oblikovala priporočila s področja metodološkega razvoja. Trenutno se ocenjuje študija s strokovnjaki iz držav članic in služb Komisije, da bi se razvila strategija o pristopu k temu vprašanju v prihodnosti. Po prvi študiji in posvetovanju glavnih zainteresiranih strani se bo metodologija na ključnih področjih statistike skupin podjetij še dodatno razvila.

Cilj drugega pomembnega projekta je oblikovanje gospodarskih kazalnikov v zvezi z globalizacijo, predvsem na podlagi priročnika OECD o gospodarskih kazalnikih globalizacije. Pripravljen je bil prvi sklop kazalnikov globalizacije, ki je bil objavljen na spletišču Eurostata. Eurostat je ustanovil notranjo skupino za dodatni razvoj metodologije v tem okviru. Trenutno se izvaja študija o praktičnem izvajanju kazalnikov, opredeljenih v priročniku OECD o gospodarskih kazalnikih globalizacije, pri čemer so cilji izračun in širitev kazalnikov, kjer je to mogoče, ter opredelitev potenciala za zbiranje kazalnikov, ki še niso na voljo.

V podporo politikam, povezanim s podjetništvom , so bili razviti kazalniki, kot sta demografija podjetij in demografija delodajalcev v podjetjih. Trenutno se dodatno preučujejo kazalniki podjetništva z namenom sklenitve mednarodnega sporazuma o sklopu kazalnikov v skladu s skupnim programom OECD/Eurostat o kazalnikih podjetništva, pri čemer se pripravlja skupna delavnica Eurostat/OECD s poudarkom na dejavnikih podjetništva, npr. regulativnem okviru.

Cilj 2: Doseganje poenostavljenega okvira za statistiko, povezano s podjetji

Statistika podjetij in trgovine je pripravljena v skladu z zakonodajo EU, ki se je v preteklih letih razvijala. Cilj projekta „ Izboljšanje skladnosti med ureditvami različnih področij statistike podjetij in trgovine “ je pregledati to zakonodajo, da se zagotovi metodološki, trajnostni in stroškovno učinkovit usklajen okvir za različna področja statistike podjetij in trgovine.

Projekt se je začel z več različnimi srečanji projektnih skupin, na katerih so Eurostat in sodelujoče države članice razpravljali o delovnem programu in izvajanju omrežja ESSnet v zvezi s tem. Omrežje ESSnet je bilo ustanovljeno s pomočjo Eurostata, ki je imel usklajevalno vlogo, ker v državah članicah koordinatorja ni bilo mogoče določiti. V okviru delovnega programa omrežja ESSnet je treba preučiti statistične enote, ki se uporabljajo na prvi stopnji. Drugi vidiki, ki jih je treba pregledati, so ciljna populacija, okviri, referenčno obdobje, klasifikacije in njihova uporaba (razčlenitve, posebni agregati) ter značilnosti in opredelitve. Dodeljena so bila posamezna nepovratna sredstva za izboljšanje „skladnosti med plačilno bilanco in statistiko trgovine“ ter „skladnosti med plačilno bilanco in turistično statistiko“.

Razvoj statistike skupin podjetij

Ta ukrep je zelo tesno povezan s projektom razvijanja novih kazalnikov na področju globalizacije v skladu s ciljem 1, vendar se osredotoča na orodja za pripravo statistike v vse bolj globaliziranem svetu. Prvo orodje, ki ga je treba omeniti, je register EuroGroups , tj. register v statistične namene za večnacionalne skupine podjetij, dejavnih v Evropski uniji. Pravna podlaga je bila vzpostavljena z Uredbo (ES) št. 177/2008 Evropskega parlamenta in Sveta z dne 20. februarja 2008 o vzpostavitvi skupnega okvira za poslovne registre v statistične namene in o razveljavitvi Uredbe Sveta (EGS) št. 2186/93[2].

Cilj registra EuroGroups je zagotoviti podlago za pripravo primerljive statistike o globalizaciji gospodarstva in enotnega raziskovalnega okvira, katerega del so omrežja centralnih in nacionalnih statističnih poslovnih registrov, ki podpirajo pripravo mikrostatistike o globalizaciji.

Doseženi so bili prvi glavni mejniki: podatki o 5 000 večnacionalnih skupinah so bili vključeni v nacionalne statistične poslovne registre in povezani z njimi; vzpostavljeno je bilo omrežje ESSnet za nadaljnji razvoj metodologije registrov EuroGroups; vključeni so bili postopki centralnih in nacionalnih registrov; razvita so bila skupna orodja v podporo tem postopkom in izboljšala se je njihova kakovost. To se je izvedlo na delavnicah z NSU in nacionalnimi centralnimi bankami ter s pomočjo nepovratnih sredstev za razvoj in izvajanje metod in orodij za register EuroGroups na nacionalni ravni.

Vzpostavljeno je bilo omrežje ESSnet za „profiliranje“, da bi se razvila in izvajala metodologija za „profiliranje“ velikih in zapletenih večnacionalnih skupin podjetij. Omrežje ESSnet je izvedlo študijo izvedljivosti in oblikovalo priporočila za model statistične enote, ki upošteva operativno strukturo velikih in zapletenih večnacionalnih skupin podjetij.

Izvajanje raziskovanj Skupnosti za zmanjšanje obremenitve podjetij

Eurostat je začel izvajati projekt o shemah vzorčenja EU za opredelitev področij statistike podjetij in trgovine, za katera se od vseh držav članic ne zahtevajo vse informacije na vseh ravneh.

Cilj 3: Podpreti izvajanje učinkovitejšega načina priprave statistike podjetij in trgovine

Boljša uporaba že obstoječih podatkov v statističnem sistemu, vključno z možnostjo ocen

Prvi projekt, ki ga je treba omeniti, je „ skladiščenje podatkov in povezovanje podatkov pri pripravi statistike podjetij “. Cilj je podpreti izvajanje bolj celostnih zbirk podatkov in sistemov priprave podatkov za statistiko podjetij v državah članicah. Obstajajo trije glavni vidiki v zvezi s povezovanjem mikropodatkov in skladiščenjem podatkov, ki jih ta projekt obravnava, in sicer:

- vključevanje podatkov, kadar je treba bolj učinkovito uporabiti statistiko podjetij, ki je na voljo v NSU, s povezovanjem mikropodatkov in po možnosti makropodatkov iz različnih zbirk podatkov, da se opravijo analize poslovnih podatkov, ki pred tem niso bile mogoče, kot odgovor na potrebe uporabnikov na bolj prilagodljiv način, ter se zmanjša obremenitev podjetij;

- vključevanje postopka, kar zajema bolj učinkovito proizvodnjo statistike podjetij, tako da se sistemi priprave izključenih podatkov, ki so značilni za posamezno zbirko podatkov, kar v največji meri nadomestijo z generičnimi sistemi, pri čemer so cilji te nadomestitve zagotoviti, da bodo lahko NSU pripravljali podatke bolj stroškovno učinkovito, povečali in standardizirali kakovost rezultatov ter izboljšali analizo in razširjanje statističnih podatkov;

- organizacijska sprememba, zlasti vodenje uvedbe in izvajanja celotnega statističnega sistema priprave, vključno s tehničnimi in organizacijskimi spremembami.

Ker je več držav članic že uvedlo pristope k povezovanju in skladiščenju podatkov, bo ta projekt temeljil na omrežju ESSnet, ki bo vzpostavljeno od leta 2010 naprej. Ustanovljena je bila projektna skupina za obravnavo delovnega programa, da je bil omogočen zagon omrežja ESSnet.

Izvajati so se začeli trije posebni projekti, katerih cilj je povezati mikropodatke za posamezno statistiko :

- prvi projekt zadeva „povezovanje mikropodatkov o mednarodni določitvi virov“ s strukturno statistiko podjetij in statistiko zunanje trgovine z blagom. V podporo ukrepom držav članic so bila na tem področju zagotovljena nepovratna sredstva. Cilj projekta je analizirati vpliv mednarodne določitve virov na gospodarsko učinkovitost, zaposlovanje in mednarodno trgovino v vzorcih podjetij, kar zadeva blago;

- cilj drugega projekta, imenovanega „novi statistični kazalniki za zunanjo trgovino glede na značilnosti podjetij“, je nadaljnji razvoj kazalnikov, ki združujejo spremenljivke iz statistike zunanje trgovine in podjetij, ter preskus izvedljivosti zbiranja novih kazalnikov. Ti kazalniki so namenjeni zagotovitvi pregleda strukture podjetij, ki so dejavna na mednarodnem trgu, in morajo tako uporabnikom omogočiti, da analizirajo vpliv trgovine na proizvodnjo, zaposlovanje in uspešnost podjetij. Poleg opredelitve novih kazalnikov, ki zagotavljajo informacije o različnih vidikih evropskih podjetij, vključenih v notranjo trgovino, se razvija metodološki okvir za sestavo novih kazalnikov. Ukrep je podprt s pogodbo in nepovratnimi sredstvi;

- cilj tretjega projekta „povezovanje mikropodatkov o uporabi IKT“ je razvijanje pristopa povezovanja mikropodatkov za bolj učinkovito uporabo osnovnih mikropodatkov, ki so na voljo v NSU v povezavi z gospodarskim vplivom IKT, ki jo uporabljajo podjetja. Za izvedbo te naloge je bilo vzpostavljeno omrežje ESSnet.

Cilj projekta „ Metodologija za sodobno statistiko podjetij (optimalno vzorčenje, ocena na podlagi modela, vključevanje podatkov) “ je vzpostaviti in dokumentirati metode za sodobno statistiko podjetij, ki prispevajo k učinkoviti uporabi virov in visoki stopnji primerljivosti rezultatov po državah in področjih. Omrežje ESSnet je bilo ustanovljeno za vzpostavitev najboljših praks na nekaterih področjih razvoja (npr. nova orodja za zbiranje podatkov, modeliranje, evropski pristopi) in pripravo priročnika o metodah za evropsko statistiko podjetij (posodobitev priročnika iz leta 1997), pri čemer se upoštevajo rezultati drugih projektov (MEETS) in tudi metodološka priporočila z nekaterih določenih področij, ki se razvijajo.

Boljša uporaba že obstoječih podatkov v gospodarstvu

Za zmanjšanje obremenitve dajalcev podatkov je pri pripravi statistike podjetij treba uporabiti že obstoječe podatke v gospodarstvu, na primer podatke, ki jih zberejo davčni organi, in podatke, ki se zberejo v skladu z računovodskimi okviri. V skladu z Uredbo o evropski statistiki (člen 24)[3] imajo NSU pravico dostopa do upravnih virov podatkov v tolikšni meri, kolikor so ti podatki potrebni za razvoj, pripravo in izkazovanje evropske statistike. Vendar je treba odpraviti veliko metodoloških in praktičnih težav.

Za obravnavo tega vprašanja je bilo leta 2009 vzpostavljeno omrežje ESSnet o boljši uporabi upravnih in računovodskih podatkov za statistiko podjetij, ki bo delovalo še do leta 2013. Glavni cilji tega omrežja ESSnet so preučiti možnosti širše uporabe upravnih podatkov za statistiko podjetij, omogočiti dostop do najboljših praks NSU in pripraviti priporočila na tem področju. Delo se osredotoča na oceno skupnih težav, ki izhajajo iz uporabe različnih virov podatkov za proizvodnjo statistike podjetij.

Razvoj orodij za učinkovitejše pridobivanje, prenos in obdelovanje podatkov

Omeniti je treba projekt „boljša uporaba carinskih podatkov v statistiki zunanje trgovine (Extrastat)“. Extrastat temelji na informacijah, ki se zberejo iz carinskih deklaracij, pri čemer bodo nanj vplivale spremembe, ki jih uvaja Modernizirani carinski zakonik[4]. Uredba Extrastat[5] je bila spremenjena z namenom priprave na te spremembe, državam članicam pa se dodelijo nepovratna sredstva za ukrepe v podporo izvajanju nove uredbe.

Za projekt „spodbujanje uporabe kombinirane nomenklature“ so bila nacionalnim statističnim uradom zagotovljena posamezna nepovratna sredstva v podporo pripravi pripomočkov kombinirane nomenklature za deklarante Intrastat.

Izvajati se je začelo pripravljalno delo za projekt „spodbujanje prenosa podatkov iz podjetij na nacionalne statistične urade“, katerega cilj je raziskati možnosti poenostavitve prenosa podatkov iz podjetij na nacionalne statistične organe.

Cilj 4: Posodobitev Intrastata

Uskladitev metod za boljšo kakovost v okviru poenostavljenega Intrastata

Sprememba uredbe Intrastat[6] je bila sprejeta leta 2009. S to revizijo je bil poenostavljen sistem Intrastata, tako da se je državam članicam omogočilo, da iz obveznosti poročanja izvzamejo več trgovcev. Ker bo zato zbranih podatkov manj, so potrebni ukrepi za zagotovitev kakovosti podatkov. V okviru ukrepa sta se začela izvajati dva projekta za izboljšanje kakovosti. Hkrati sta ta projekta nujen predpogoj za morebitno dodatno poenostavitev ukrepov.

Cilj prvega projekta „Izboljšanje kakovosti podatkov v okviru poenostavljenega sistema Intrastat“ je izboljšati kakovost podatkov na podlagi razvoja in uporabe usklajenih metod in praks. V okviru naročila storitve so se oblikovale metodološke smernice, za izvajaje ukrepov glede izboljšanja kakovosti pa so bila zagotovljena nepovratna sredstva.

Cilj drugega projekta „Zmanjšanje asimetričnosti v Intrastatu“ je postopno in stalno zmanjševati asimetričnost v trgovini znotraj EU na podrobno določeni in zbirni ravni. Prvi krog usklajevanja v celotni EU je bil izveden leta 2009. Usklajevanje je zajemalo niz usklajenih dvostranskih študij, ki so jih izvedle države članice na najbolj podrobni ravni podatkov. V okviru kroga usklajevanja so bile obravnavane številne asimetrije, ki so bile popravljene ali preprečene v prihodnje. Poleg tega so bili opredeljeni posebni trgovinski tokovi, za katere je potrebno dodatno metodološko delo. Državam članicam so bila zagotovljena nepovratna sredstva.

Boljša uporaba upravnih podatkov

Cilj tega ukrepa je, da države članice pri proizvodnji statistike Intrastat upravne podatke uporabljajo bolj učinkovito. Intrastat predstavlja približno polovico statistične obremenitve podjetij v EU. Celotna statistična obremenitev je v absolutnem smislu precej majhna (manj kot 1 % skupne upravne obremenitve), vendar je njeno zaznavanje še vedno na visoki stopnji. Če bi lahko nacionalni pristojni organi za Intrastat bolje izkoristili obstoječe upravne podatke, bi se lahko dejanska in zaznana obremenitev zmanjšala. Nepovratna sredstva so bila dodeljena v podporo povezovanju naslednjih zbirk podatkov: Intrastat, DDV in izmenjava podatkov s področja DDV (VIES).

Izboljšanje in olajšanje izmenjave podatkov znotraj Intrastata

Ukrepi za posodobitev zbiranja podatkov z uporabo elektronskih sredstev in internetnih tehnologij so se še naprej izvajali, pri čemer so se dodatno razvila s tem povezana orodja. Veliko prizadevanje se je pokazalo na področju potrjevanja in urejanja podatkov na podlagi avtomatiziranih postopkov ter tudi uporabe naprednih statističnih konceptov za ugotavljanje napak in samodejno popravljanje.

SKLEPNA UGOTOVITEV

Od sprejetja Sklepa št. 1297/2008/ES in sprejetja prvega delovnega programa aprila 2009 se je za doseganje štirih ciljev programa MEETS začelo izvajati več kot 25 projektov. Pomemben napredek je bil dosežen pri vzpostavljanju omrežij sodelovanja, v okviru katerih se izvajajo dejavnosti z naslednjih šestih glavnih področij: skladnost konceptov in metod, profiliranje velikih in zapletenih večnacionalnih skupin podjetij, povezovanje mikropodatkov in skladiščenje podatkov pri proizvodnji statistike, povezovanje mikropodatkov o uporabi IKT, metodologija za sodobno statistiko podjetij ter uporaba upravnih in računovodskih podatkov. Poleg tega se je v podporo razvoju in izvajanju registra EuroGroups v državah članicah začelo izvajati več projektov. Vseeno je treba navesti, da imajo države članice omejeno absorpcijsko sposobnost, kar zadeva dodatne dejavnosti usklajevanja, vključene v omrežja.

Vse študije, ki so bile izvedene in dokončane, bodo ocenjene skupaj z glavnimi zainteresiranimi stranmi iz služb Komisije in držav članic. Oblikovane metodologije se bodo izvedle kot pilotni projekti. Opredelitev manj pomembnih področij bo dodatno vključena v splošno strategijo Eurostata o določanju prednostnih nalog. Ta strategija temelji na Sporočilu Komisije Evropskemu parlamentu in Svetu o zmanjšanju obremenitve poročanja, poenostavitvi in določanju prednostnih nalog na področju statistike Skupnosti[7].

Zadostna finančna sredstva EU so bila zagotovljena z letnima delovnima programoma, ki ju je sprejela Komisija, da bi pomagala državam članicam pri doseganju ciljev glede zmanjševanja obremenitve za podjetja in evropskemu statističnemu sistemu pri odzivanju na nove potrebe po statističnih informacijah. Sofinanciranih je bilo 31 samostojnih nepovratnih sredstev v višini približno 13,5 milijona EUR, pri čemer so podizvajalci izvedli 13 zunanjih študij v skupni višini približno 1,5 milijona EUR. Poleg tega so bile za razvijanje ukrepov financirane delavnice in projektne skupine.

Vsi ukrepi se bodo zaradi svoje zapletenosti še naprej izvajali, podrobnejše informacije o doseženem napredku pa bodo predložene v letnih poročilih, ki se bodo pripravljala do leta 2013.

[1] COM(2009) 404.

[2] UL L 61, 5.3.2008, str. 6.

[3] Uredba (ES) št. 223/2009 Evropskega parlamenta in Sveta z dne 11. marca 2009 o evropski statistiki ter razveljavitvi Uredbe (ES, Euratom) št. 1101/2008 Evropskega parlamenta in Sveta o prenosu zaupnih podatkov na Statistični urad Evropskih skupnosti, Uredbe Sveta (ES) št. 322/97 o statističnih podatkih Skupnosti in Sklepa Sveta 89/382/EGS, Euratom, o ustanovitvi Odbora za statistične programe Evropskih skupnosti (UL L 87, 31.3.2009, str. 164).

[4] Uredba (ES) št. 450/2008 Evropskega parlamenta in Sveta z dne 23. aprila 2008 o carinskem zakoniku Skupnosti (UL L 145, 4.6.2008, str. 1).

[5] Uredba (ES) št. 222/2009 Evropskega parlamenta in Sveta z dne 11. marca 2009 o spremembi Uredbe (ES) št. 638/2004 o statističnih podatkih Skupnosti v zvezi z blagovno menjavo med državami članicami (UL L 87, 31.3.2009, str. 160).

[6] Uredba (ES) št. 638/2004 Evropskega parlamenta in Sveta z dne 31. marca 2004 (UL L 102, 7.4.2004, str. 1).

[7] COM(2006) 693 konč. z dne 14. novembra 2006 (UL C 78, 11.4.2007, str. 8).